Jón Páll Eyjólfsson , leikhússtjóri Leikfélags Akureyrar . mbl.is / Skapti Hallgrímsson Jón Páll Eyjólfsson , leikhússtjóri Leikfélags Akureyrar , hefur sagt starfi sínu lausu frá 1. janúar vegna þess hve lítið fjármagn leikhúsið fær frá bæjaryfirvöldum á Akureyri . Segir hann skorta skilning á mikilvægi LA sem hreyfiafls í bæjarfélaginu meðal bæjarstjórnarmanna . Jón Páll greinir frá þessu á Facebook-síðu sinni í opinni færslu . Þar kemur fram að hann hafi gegnt starfinu um þriggja ára skeið . „ Mér var falið að breyta rekstri og umgjörð LA í takt við rekstur undir nýju sameiginlegu félagi , Menningarfélagi Akureyrar . Lögð var áhersla á að ná tökum á framleiðslu leikfélagsins þannig að sannarlega væri framleidd sviðslist eftir kröfum samnings MAk við Akureyrarbæ en að ekki væri farið fram úr fjárheimildum til framleiðslu og reksturs leiklistarsviðs . Á þessum þremur árum hefur tekist að standast þær væntingar með ráðdeild og frábæru starfsfólki og listamönnum . Á sama tíma var okkur gert að móta framtíðarsýn fyrir atvinnuleikhús á Akureyri undir merkjum Leikfélags Akureyrar og tryggja samfellda starfsemi þess enda á félagið hundrað ára sögu af sjónleikjum , listviðburðum og er algerlega samofið sögu leiklistar á landinu öllu . Á vordögum 2017 lauk stefnumótunarvinnu með því að Leikfélag Akureyrar kynnti ýtarlega og markmiðssetta stefnu til ársins 2020 . Skýrt var að minni hálfu að stefnan skyldi liggja til grundvallar nýjum samningi Akureyrarbæjar við MAk til þriggja ára . Enda stefnan samþykkt af stjórn MAk og kynnt opinberlega . Nú þegar liggja fyrir drög að nýjum samningi er ljóst að ekkert af þessum markmiðum mun nást fyrir 2020 . Ekki verður kleift né hagkvæmt að fastráða neina leikara . Leikfélagið mun einungis hafa bolmagn til þess að framleiða þrjú verkefni á næsta leikári svo fremi sem verkefnin séu smá í sniðum og fámenn , “ segir meðal annars í færslunni á Facebook . Hann segir að tekju - og áhorfendaspár fyrir yfirstandandi leikár LA séu að standast og ríflega það með ótrúlegri velgengi Kvenfólks og jólasýningu Stúfs , Stúfur snýr aftur auk þess sem kostnaðaráætlanir vegna framleiðslu hafa staðist eða verið undir áætlun . „ Ég taldi að öll þessi jákvæðu teikn ásamt því sögulega tækifæri að gera LA kleift á hundrað ára afmæli þess tryggja samfellda starfsemi til framtíðar væri nægur hvati fyrir fulltrúa okkar í bæjarstjórn til þess að leiðrétta þann skort sem hefur verið á framlögum til leikfélagsins í nærri 10 ár samfleytt og gera LA kleift að ná yfirlýstum markmiðum . Hinn nýi samningur afhjúpar hins vegar skort á skilningi á mikilvægi LA sem hreyfialfs í okkar samfélagi og þau djúpu og dýrmætu áhrif það hefur á lífsgæði okkar og möguleika barna okkar til auðugs og hvetjandi lífs . Hann afhjúpar skort á vilja til þess að stefna sú er tryggt getur áframhaldandi samfellda starfsemi atvinnuleikhús undir merkjum LA geti orðið að veruleika . Samningurinn hafnar því þeirri framtíðarsýn hvers mótun ég leiddi í samstarfi við fulltrúa úr stjórn MAk og Leikfélags Akureyrar . Ég mun því segja starfi mínu lausu sem leikhússtjóri LA frá og með 1. janúar 2018 , “ segir enn fremur á Facebook .